* * * (Подигни завесе тешке)
Војислав Илић 

Подигни завесе тешке, и окна, и шалоне,
Погледај како сунце у плавој пучини тоне;
С далеких обала морских безбројне галије стижу,
Над њима галеби лете, вију се, и журно дижу.
На њима богате робе с далеког долазе Понта,
Из бујне Провансе, Смирне и тиха Хелеспонта.
Топовске чељусти страшне на море зијају грозно,
Ту правоверни клања у јутро и вече позно.
Он хвалу Пророку шаље за срећан свршетак дана,
И ређа, склопивши очи, стихове из Корана
А с плаве пучине, ено, где сунце уморно спава,
Двороги месец се диже и море озарава.

21. јануар 1889.

Извори 

 ''Војислав Илић: Лирско песништво, страна 106, 2. књига, Вук Караџић, Београд.

Војислав Илић